Indsamler tøj og penge til børnehjem HK Nordjylland og AIF - Arbejderbevægelsens Internationale Forum - Nordjylland har i øjeblikket gang i flere støtteprojekter. Der indsamles brugt tøj, legetøj og andet pænt, rent og andet brugbart børneudstyr hos HK Nordjylland, hvor det lørdagene 15. marts og 17. maj kl. 10-14 kan afleveres i fagforeningens hus, Hasserisvej 124 i Aalborg. HK Nordjylland og AIF Nordjylland pakker og afleverer herefter selv de indsamlede effekter til modtagerne. -Selvom forholdene på de rumænske børnehjem i dag er langt bedre, end de skrækkelige forhold vi så for blot få år siden, er der stadig et stort materielt behov, siger Susanne Vrdlovec, ansvarlig for HK Nordjyllands internationale arbejde i en pressemeddelelse. -Børnehjemmene er stadig meget afhængige af hjælp fra udlandet, siger hun. Vil bygge legepladser HK Nordjylland og AIF Nordjylland arbejder desuden på at etablere legepladser ved ni børnehjem i Tirgu Mures. Legepladserne finansieres gennem en igangværende indsamling af frivillige bidrag. Indsamlingen er led i LO-fagbevægelsens "Gør Noget"-kampagne og tegner allerede nu til at blive en succes. På kun ti dage er der således indsamlet 10.000 kroner til legepladsprojektet. Det er planen, at medlemmer af HK i begyndelsen af juni skal bygge legepladserne sammen med rumænske kolleger fra den rumænske fagforening Hermes 7, der ligesom HK organiserer ansatte indenfor bl.a. handel og kontor. Ansatte på børnehjem skal uddannes For personalet i de ni børnehjem i Tirgu Mures forbereder HK Nordjylland og AIF Nordjylland sammen med danske uddannelsesinstitutioner i øjeblikket desuden et to-årigt uddannelsesprojekt. Børnehjemmenes ansatte er i dag uden relevant pædagogisk uddannelse. HK Nordjylland har gennem flere år arbejdet sammen med den rumænske fagforening Hermes 7 i Tirgu Mures-regionen, bla. er der indsamlet brugt edb-udstyr til et uddannelsescenter.
Børn på børnehjem i den rumænske by Tirgu Mures - en by på størrelse med Aalborg - kan glæde sig til nordjysk hjælp.